b'\n_START_ARTICLE_\nAhaja (rimska provinca)\n_START_SECTION_\nZgodovina\n_START_PARAGRAPH_\nGr\xc4\x8dijo kot senatsko provinco so \xc5\xa1estdeset let upravljali neposredno iz Rima, nekatera mesta, med njimi Atene in Sparta, pa so obdr\xc5\xbeala svoja ozemlja in samoupravo. Leta 88 pr. n. \xc5\xa1t. se je pontski kralj Mitridat VI. Evpator uprl Rimu in dobil podporo mnogih gr\xc5\xa1kih mestnih dr\xc5\xbeav. Rimske legije pod poveljstvom Lucija Kornelija Sule so Mitrijadov upor zatrle, leta 86 pr. n. \xc5\xa1t. izropale Atene, naslednje leto pa \xc5\xa1e Tebe. Rimsko kaznovanje vseh uporni\xc5\xa1kih gr\xc5\xa1kih mest in voja\xc5\xa1ke operacije na gr\xc5\xa1kem ozemlju so v osrednji Gr\xc4\x8diji za seboj pustile popolno opusto\xc5\xa1enje in Ahaja je prenehala biti rimski trgovinski tekmec. Po porazu Marka Antonija in Kleopatre okoli leta 31 pr. n. \xc5\xa1t. je cesar Avgust iz Ahaje izlo\xc4\x8dil Makedonijo, vendar je obdr\xc5\xbeala polo\xc5\xbeaj senatske province, ki ga je imela v republiki. Leta 15 pr. n. \xc5\xa1t. je cesar Tiberij na prito\xc5\xbebe Ahaje zaradi slabega upravljanja senatskega prokonzula Ahajo in Makedonijo spremenil v cesarski provinci. Med Klavdijevimi reformami sta leta 44 n. \xc5\xa1t. ponovno postali senatski provinci.  Gr\xc4\x8dija si je po\xc4\x8dasi opomogla in dosegla vi\xc5\xa1ek med vladanjem helenofilskega cesarja Hadrijana (vladal 117-138), ki je skupaj z gr\xc5\xa1kim u\xc4\x8denjakom Herodom Atikom opravil obse\xc5\xbeen obnovitveni program in obnovil Atene in mnogo drugih gr\xc5\xa1kih mest.\n_START_SECTION_\nGospodarstvo\n_START_PARAGRAPH_\nV Ahaji so imeli bakrove, svin\xc4\x8deve in srebrove rudnike in proizvajali bron, \xc4\x8detudi v manj\xc5\xa1em obsegu kot v drugih rudnikih pod rimsko oblastjo, na primer v Noriku, Britaniji in Hispaniji. Cenjen je bil tudi marmor iz gr\xc5\xa1kih kamnolomov. Pomembno izvozno blago so bili v Rimu zelo cenjeni izobra\xc5\xbeeni gr\xc5\xa1ki su\xc5\xbenji, predvsem zdravniki in u\xc4\x8ditelji.  Ahaja je proizvajala tudi izdelke za doma\xc4\x8do in osebno rabo, na primer pohi\xc5\xa1tvo, lon\xc4\x8devino, kozmetiko in tkanine ter oljke in olj\xc4\x8dno olje, ki ga je izva\xc5\xbeala po celem cesarstvu.'